次志宏韻督成壽置酒
作者：朱松
朝代：宋

paragraphs: 歸耕食吾言，回首愧江水。
方爭楊子席，誰置穆生醴。
鄧侯傾蓋舊，小寢蓺桃李。
走書納啖我，涎迸齧唇齒。
朝來獨何事，怒色劇染指。
雖微射鴻遊，顧有捩手鬼。
平生談天口，得酒便鋒起。
年來病不觴，但要謳貼耳。
真成畫蛇足，足就酒空矣。
樊川吐怨句，想見紫雲美。
何時咄嗟辦，一醉吾亦擬。
噂沓聽群兒，口實爭笑鄙。